Les platges d'Alboraia triades per a la solta de tortugues de la Fundació Oceanogràfic
02 de setembre de 2022

El dimarts 6 de setembre la Fundació Oceanogràfic visitarà les platges d'Alboraia, en concret la de Port Saplaya (Nord). L'equip de rescat de la fundació realitzarà dues activitats relacionades amb la conservació de la vida marina.

A les 11 del matí un equip de biòlegs i veterinaris visitaran Port Saplaya per a realitzar la solta de tortugues recuperades en les instal·lacions del Oceanogràfic.

Primer tindrà lloc una xarrada sobre biologia i sobre els principals problemes de conservació de les tortugues marines. També s'informarà del funcionament de l'àrea de rehabilitació i conservació d'animals marins del Oceanogràfic (ARCA de la Mar), i de projectes de conservació de la Fundació Oceanogràfic per a la protecció de les espècies. Finalment es durà a terme la solta de la tortuga procedent de l'ARCA de la Mar.

Les tortugues nien principalment els mesos de juny, juliol i agost, i moltes trien les platges de la Comunitat Valenciana per a fer-ho, com la tortuga que va posar 131 ous a la platja de Guardamar del Segura el juliol passat. Des de la Generalitat Valenciana i la Fundació Oceanogràfic es realitzen campanyes de conscienciació que contenen una guia per a saber com actuar en cas de trobar-nos amb una tortuga o el seu rastre.